钦定古今图书集成/明伦汇编/宫闱典/第046卷 > 明
## 钦定古今图书集成/明伦汇编/宫闱典/第046卷 > 明

### 太祖洪武三年定皇妃册立仪及仪仗冠服册宝之制

按《明会典》皇妃册立仪，洪武三年定。前期一日，礼部
官奉册印进入，置于谨身殿御座宝案之前，册东，印
西。侍仪司设册礼使受制位于奉天殿横街南，稍东，
副使位于其西，俱北向。设承制官、奉节官、奉册奉印
官位于册使之东北，西向，以北为上。设副使受册受
印褥位于受制位之南，北向。设典仪二人位于丹陛
上之左右，传赞二人位于丹陛下之左右，文武官对
立位于丹墀两旁，引班四人位于文武官之北，赞礼
二人位于册使位之北，皆东西相向。所司置龙亭于
奉天门外正中，设仪卫鼓吹以俟，内使监令设使副
位于内宫门之外，北向东上；设内使监令位于册使
之东北，西向。设赞者二人位于册使之北，东西相向。
设册印案于赞者之北，册东印西。内使设妃受贺位
于本位庭中，北向。设册印案于妃受册印位之北，册
东印西。设内命妇诸亲贺位于庭阶之南，北向。又设
妃受贺位于宫中，南向。设内赞二人位于妃受册位
之北，设引礼二人位于内赞之南，皆东西相向。其日
质明，文武百官皆朝服，引班分引序立于奉天殿丹
墀之两旁，东西相向。赞引引使、副公服入，就横街南
位，北面立。承制官奉节、奉册奉印官及掌节者皆入
诣谨身殿外，北向立以俟。内臣传旨讫，掌节者持节，
奉册官、奉印官率执事者举册印案以行，奉节官、掌
节者前导；次册案，奉册官后从；次印案，奉印官后从，
承制官押其后，至横街南，以案置于使、副受册褥位
之北。册东，印西。承制官奉节，奉册、奉印官各就位，西
向立。掌节者持节立于奉节官之左，差退。典仪赞使
副皆再拜。承制官诣使副前称：“有制。”典仪赞使副跪。
承制官宣制曰：“妃某氏特封某妃，命卿等持节展礼。”
宣制讫，复位。典仪赞使副再拜。奉节官率掌节者持
节诣册使前。掌节脱节衣，以节授奉节官，奉节官以
节西向授册使，册使跪受，以授掌节者，掌节者受节
立于册使之左，奉节官退复位。赞礼引册使诣受册
褥位立，奉册官于册案上取册授册使，册使跪受册，
兴，置于案，奉册官及册使各退复位。赞礼引副使诣
受印褥位立，奉印官于印案上取印，西向授副使。副
使跪受印，兴，置于案。奉印官及副使俱退复位。典仪
传赞赞使、副皆再拜。典仪唱：“礼毕。”执事者举册印案
出奉天门外。奉册、奉印官取册印置龙亭中，奉册、奉
印官退。赞礼引册使押册，副使押印，持节者前导，仪
卫鼓吹以次出。引班引文武百官退。册印将至内宫
门外，内使请妃服花钗翟衣，引出阁至本位宫中南
向立。及册印至，使副于龙亭中取册印，权置于门外
所置案上讫，引礼内使引使副及内使监令俱就位
立。次引使副于内使监令前称：“册礼使某、副使某，奉
制授某妃册印”，复退位。内使监令入诣妃本位庭中，
躬言讫，出复位。引礼引内命妇诸亲俱入就位。《引礼》
引册使诣内使监令前，册使取册以授内使监令，内
使监令跪受，以授内执事。引《礼》又引副使取印以授
内使监令，内使监令跪受，以授内执事，率执事者奉
册印以次入，诣妃受册位前，各置于案，册东印西。《引
礼》引妃降诣庭中受册位立，侍从如常仪。内使监令
率内执事取册印，以次立于妃之东，西向。内使监令
称“有制。”内赞赞妃四拜。内使监令宣制讫，执事者取
册授内使监令跪读册讫，以册授妃，妃跪受，以授内
执事。执事者取印跪授妃，妃跪受以授内执事。内赞
赞妃四拜。内使监令出诣使副前，躬称“妃受册印。”礼
毕，使副还复命。引礼引妃陞阶就位，南向坐。引礼引
内命妇、诸亲以次贺，如常仪。礼毕，引礼引内命妇退。
内使监令引妃谢皇帝皇后，并如宫中之仪。

皇妃仪仗红杖一对。朱漆攒竹为杖、铜裹两末、长四
尺九寸

清道旗一对。纯青质、朱漆攒竹竿、贴金木枪头、共长
一丈二尺五寸。内枪头长一尺七寸、铜束

绛引旛一对。朱漆攒竹竿、贴金铜凤头、共长一丈二
尺五寸。内凤头并铁钩、长一尺。旛用五色平罗、长六
尺三寸、阔五寸五分。四角宝盖、高七寸五分。围二尺
七寸五分。绿腰青二檐、用销金云花文。其盖上有抹金铜顶钑花文。旛下缀五色板。凡挑竿铜凤头、以铁
为钩

戈氅一对。朱漆攒竹竿、贴金木戈头、共长一丈二尺
五寸。戈头长一尺六寸二分。粉板画飞鸟。缀五色罗
氅、长六尺三寸、阔五寸五分。旛末缀抹金铜铃五个。
戟氅一对。与戈氅制同、共长一丈二尺五寸。内贴金
木戟龙头、长一尺七寸五分

仪锽氅一对。朱漆攒竹竿、贴金仪锽头、共长一丈二
尺五寸五分。内仪锽头、长一尺三寸五分。系抹金铜
顶一个。垂五色平罗氅、长六尺三寸、阔五寸五分。氅
下铜铃五个

吾杖一对。朱漆攒竹杖、两末贴金长六尺九寸五分。
仪刀一对。刻木为刀鞘及靶、贴银为地，贴金凤文为
饰、垂红帉錔。
班剑一对。刻木为剑、贴以银。其上有靶、靶下有龙头
衔剑、贴金为饰、垂红帉錔。
立瓜一对。朱漆攒竹柄，贴金木瓜立置其首、承以贴
金龙头、共长六尺九寸。内龙头及瓜、长一尺四寸。
卧瓜一对。与立瓜制同。但瓜卧置其首、共长六尺九
寸。龙头及瓜、长一尺二寸五分

镫杖一对。朱漆攒竹杖，贴金木镫置其首，承以贴金
龙头：共长六尺九寸。内镫并龙头、长一尺六寸
骨朵一对。朱漆攒竹柄，贴金木骨朵置其首，承以贴
金龙头：共长六尺九寸。内骨朵并龙头长一尺六寸。
金钺一对。朱漆攒竹柄，贴金木斧形置其上，承以贴
金龙头：共长六尺九寸。内金钺并龙头、长一尺六寸
五分

响节二对。贴金柄、长一丈二寸五分。以铁条贯铜铁
钱十二。置其首、长一尺二寸五分。红罗衣笼之。销金
凤文。长一尺五寸。节顶木质、贴金饰钱、文曰“天下太
平。”下有盘攀顶线四条

青方伞二把。伞骨面阔并顶、五尺五寸。柄及贴金木
葫芦、共长一丈一尺五寸九分。其面冒以青罗。垂青
三檐。伞顶四角加抹金铜凤头凡伞柄俱用竹、加红
油、间缠以藤

红绣圆伞一把。伞骨面阔并顶、四尺二寸五分。柄及
贴金木葫芦、共长一丈一尺二寸九分。其面冒以红
罗、绣云文。垂红三檐、绣云凤文

红绣方扇四把。扇及柄、共高一丈一尺二寸。扇圆径
三尺三寸五分。面背风衣、俱红素罗。面绣鸾凤花文。
背销金团花。凡柄俱用攒竹、加黑漆

红花圆扇四把。扇及柄、共高一丈一尺二寸。扇圆径
三尺三寸五分。面背风衣、俱红素罗。面绣四季花。背
销金团凤文

青绣圆扇四把。扇及柄、共高一丈一尺二寸。扇圆径
三尺三寸五分。面背风衣、俱青素罗。面绣升降孔雀
云文。背销金团凤文

交椅一把。木质、银叶裹、间抹金。中钑云凤文。四垂红
丝帉錔。红织金纻丝褡裆。
脚踏一个。木质、银叶裹、间抹金。中钑《方胜》花文。红织
金纻丝踏褥

拂子二把。以素犛牛尾为拂、黑漆木为柄、垂红丝帉
錔。今拂用为马尾、心用红缨

水盆一个。银质、间抹金。中钑云凤文。边钑香草文。手
巾一条

水罐一个。“银质，间抹金。有盖、有提、小口、巨腹、钑花文。”
香炉一个。“银质，间抹金。两耳、三足，有盖、钑凤文。”以朱
漆竿举之，抹金铜凤头并尾

香盒一个。银质、间抹金。盖钑凤文。边钑香草文。
唾盂一个。银质，间抹金。形圆如缶。盖仅掩口。下有盘、
《钑凤》文。洪武间停造

唾壶一个。银质、间抹金。小口、巨腹、有盖、《钑凤》文。洪武
间停造

红纱灯笼二对。朱油竹骨、有烛盘。外以红纱蒙之。玉
色纱为盖。朱漆竿、贴金凤头尾

凤轿一乘。青顶，上抹金铜珠顶。四角抹金铜飞凤四，
各垂银香圆宝盖，并彩结。轿身朱漆木匡，三面篾织
纹簟，绘以翟文，抹金铜钑花叶片装钉。朱红漆木轿
扛，抹金铜凤头、凤尾装饰。青销金罗缘边。朱红帘并
看带。内红交床并坐踏褥。

红销金罗轿衣一件。顶销金宝珠文。沥水香草文。看
带并帏、皆凤文

红油绢雨轿衣一件

行障，二叶，红素绫为之，绘云凤沥水《香草》文。

坐障，一叶，红素绫为之，绘《云凤文》。

皇妃冠服：凡受册、助祭、朝会用。《礼服》：“洪武三年定。”冠
饰以九翚四凤，花钗九树小花如大花之数，两博鬓，
九钿。翟衣，青质，绣翟编次于衣及裳，重为九等。青纱
中单，黻领，朱縠、缥襈、裾，蔽膝随裳色加文绣，重雉为
章，二等，以緅为领缘。大带随衣色。玉革带，青，袜、舄，佩、
绶。　常服：洪武三年定。鸾凤冠首饰钏镯，用金玉珠宝翠，诸色团衫，金绣鸾凤，不用黄，带用金玉犀。又定
山松特髻，假鬓，花钿花钗凤冠，真红大袖衣，霞帔红
罗裙，红罗褙子。衣用织金及绣凤文。　册印册用镀
金银册二片，其长短阔厚，与诸王册同。册盝饰以浑
金沥粉蟠凤，其物用裹覆，皆与诸王同。印用金龟钮，
其尺寸与诸王宝同，文曰“皇妃之印。”其馀制度皆与
诸王同。匣皆饰以蟠凤。皇贵妃有宝，馀无宝。

洪武五年，又定“内命妇冠服”之制。

按《明会典》：“内命妇冠服，洪武五年定，三品以上用花
钗翟衣，四品、五品用山松特髻、大衫为礼服。”贵人视
三品，以皇妃燕居冠及大衫、霞帔为礼服。珠翠庆云
冠、鞠衣褙子、缘襈袄裙为常服。
洪武十七年十月壬申，册李氏为淑妃，摄中宫事。
按《大政纪》云云。

### 成祖永乐三年重定皇妃礼服常服之制

按《明会典》“皇妃礼服，永乐三年，定九翟冠二顶。冠以
皂縠为之，附以翠博山，饰以大珠翟二，小珠翟三，翠
翟四，皆口衔珠滴。冠中宝珠一座，前后珠牡丹花二
朵，蕊头八个，翠叶三十六叶。珠翠穰花鬓二朵，承以
小连云六片。翠顶云一座，上饰珠五颗，珠翠云十一
片。翠口圈一副。金宝钿花九个，上用珠九颗。金凤一”
对，口衔珠结。金簪一对。　珠翠、《牡丹花》穰花各二。朵
面花二对。梅花环四，珠环各一对。　大衫、霞帔：衫用
红色，纻丝纱罗随用。霞帔深青为质。织金云霞凤文，
或绣或铺翠圈金，饰以珠，纻丝纱罗随用。玉坠子，瑑
凤文　四䙆袄子〈即背子〉桃花色，金绣团凤文。纻丝纱
罗随用。　鞠衣，青色，胸背鸾凤云文，用织金，或绣，或
加铺翠圈金，饰以珠。《燕居服》用素，除黄外，馀色及纻
丝纱罗随用。　大带青线罗为之，有缘，馀或红或绿，
各随鞠衣色。　缘襈袄子，青色，红领、褾襈、裾，织金云
凤文。纻丝纱罗随用。　缘襈裙：红色，绿缘襈，织金花
凤文。纻丝纱罗随用。　玉糓圭长七寸，剡其上，瑑糓
文以锦约，其下并韬　玉。革带，青绮𬘩，描金云凤文，
玉事件十，金事件三。　玉花采结绶，以红绿线罗为
结，上有玉绶花一，瑑宝相花文。绶带上，玉坠珠六颗，
并金垂头花板四片，金叶儿六个。红线罗系带一。玉
佩二，如中宫佩制。珩以下，瑑饰云凤文，描金，上有金
钩。　青袜、舄，袜以青线罗为之。舄用青绮。饰以描金
云凤文。皂线纯。每舄首加珠三颗

永乐七年，续定“册立皇妃之仪。”

按《明会典》、“永乐七年续定。其日质明，锦衣卫设卤薄
大驾。教坊司设中和韶乐”及大乐。鸿胪寺设节册案
于奉天殿内。设正副使拜位于丹墀，内官设皇妃受
册位于各宫中，设节册案于皇妃受册位之北，又设
香案于节册案前。设内赞二人、引礼二人。上御华盖
殿，具皮弁服。鸿胪寺官奏“执事官行礼毕，奏陞殿。”导
驾官导上陞座。文武百官具朝服，入班，行叩头礼。侍
班，正副使入班就拜位。赞四拜，兴。传制官奏“传制”，俯
伏，兴。执事官举节册案，由殿左门出，置御道中。传制
官由左门出，称“有制。”赞正副使跪制曰：“永乐七年某
月某日，册某氏为某妃，命卿等持节行礼。”赞俯伏，兴，
四拜。礼毕。执事官举节册案，由御道东出，黄盖遮送
至奉天门外，用鼓乐迎至右顺门外。正副使朝北立。
内官捧节册正门入，迎至各皇妃宫中。节册将至，引
礼请皇妃具礼服，宫人各执扇卫从，出迎于宫门外。
节册至，皇妃随至拜位。内官以节册各置于案，内赞
赞“四拜。”赞“宣册”，赞“跪。”女官捧册，立宣于皇妃之左。宣
毕，赞“搢圭。”赞“受册”，女官跪授皇妃，皇妃以授女官，女
官跪受于皇妃之右。赞“兴”，内赞赞“四拜。”礼毕，内官持
节出，皇妃送出宫门外。内官出报正副使，礼毕，各宫
行礼俱同。正副使得报，持节复命。是日，内官先具祭
仪，翰林院具祭文，上具服，皇妃各具妃服，上率诣奉
先殿行谒告礼如常仪。毕，皇妃各具妃服，女官引诣
上前，行八拜礼，毕，回宫。同日，内官先于宫中设皇妃
座，南向，设诸亲及命妇贺位于阶之南，北向，设仪仗，
设内赞二人，引礼二人，候皇妃谢恩礼毕回宫。女官
二人导皇妃陞座。引礼先引长公主、公主、各亲王妃
以次入班，赞行四拜礼；次引郡王妃、郡王、辅国将军
夫人以次入班，赞“行四拜礼。”

### 仁宗洪熙元年六月宣宗即位七月己巳册孙氏为贵妃

按：《大政纪》云云。

### 英宗正统十四年九月郕王即位十二月册上皇宫嫔周氏为贵妃贵妃皇太子所生母也

按：《大政纪》云云。

### 宪宗成化二十三年孝宗即位内侍郭镛请选妃嫔备六宫以谢迁谏止

按《大政纪》：成化二十三年九月，孝宗即位。十二月，内
侍请选妃嫔以备六宫，左庶子谢迁言，“上方谅暗，不
宜有此，俟山陵既毕，徐议之。”命礼部如迁议。

====孝宗弘治二年七月给事中张鼎请置妃嫔不报====按《大政纪》：弘治二年七月，时上不置妃嫔，继体未立。
张鼎上言：“古者天子一娶十二女，以广储嗣。今舍是
弗图，乃徒建设斋醮，将以徼福于神，不已惑乎？”不报。

### 武宗正德元年八月册德妃沈氏贤妃吴氏

按：《大政纪》云云。

### 世宗嘉靖九年初立九嫔

按《大政纪》：嘉靖九年十一月，张璁上言：“古者，天子一
后，二妃，三夫人，九嫔，二十七世妇，八十一女御，以广
后嗣。今中宫正位有年，而前星未耀，宜慎选贞淑，以
充妃嫔。”帝从之，乃敕礼部选立九嫔。

嘉靖十年定“册立皇嫔及冠服册圭之制。”

按《明会典》皇嫔册立仪，先期太常寺备告太庙、世庙
香帛、脯醢、酒果，翰林院具祝文，礼部奏请钦定持节
捧册正副使各二员。前一日，鸿胪寺设节册案于奉
天殿，节案居左，册案居右。设节册彩舆于丹墀内，教
坊司设中和韶乐及大乐。锦衣卫设仪仗，如朔望仪。
是日早，内官设九嫔受册位于宫中，设节册案于受
册案之北。节案居左，册案居右。设香案于节册案前。
设内赞各三人，引礼各二人。至期，上具衮冕服，以册
封九嫔，祭告太庙、世庙如常仪。礼毕，驾回。上易皮弁
服御华盖殿。鸿胪寺官奏“执事官行礼毕”，奏“请陞殿。”
导驾官导上陞座。文武百官各具公服入班，行叩头
礼。左右侍班。正副使具朝服，入就拜位。鸣赞赞四拜，
兴。传制官跪奏“传制。”执事官举节册案，由殿左门出，
置御道中。传制官由左门出，称：“有制。”鸣赞赞跪，正副
使跪。传制官宣制曰：“嘉靖十年三月初二日，册某氏
为德嫔，某氏为贤嫔，某氏为庄嫔，某氏为丽嫔，某氏
为惠嫔，某氏为安嫔，某氏为和嫔，某氏为僖嫔，某氏
为康嫔，命卿等持节行礼。”赞俯伏，兴，四拜。礼毕，执事
官举节册置彩舆中，伞盖鼓乐迎至右顺门。正副使
北面立。内官举节册、彩舆由正门入，迎至九嫔宫中。
节册未至之前，引礼请九嫔出迎于宫门外。节册至，
由正门入，九嫔随至拜位。内官以节册各置于案。内
赞赞“四拜。”赞“宣册。”赞跪，宣册。女官取册，立宣于九嫔
之左讫，赞“受册”，赞“搢圭。”宣册，女官以册授九嫔，九嫔
以册授女官。女官跪受于九嫔之右，立于西。赞“出圭。”
赞“兴”，赞“四拜。”礼毕，内官持节由正门出，九嫔送出宫
门，各内官赍节出，至右顺门里，待齐，出右顺门外，以
节授正副使，报礼毕，正副使得报持节。次日早，复命
九嫔受册封毕，各具服。皇后率诣奉先殿、奉慈殿、崇
先殿，行谒告礼如常仪。仍各具服诣昭圣康惠慈寿
皇太后前、章圣慈仁皇太后前、庄肃皇后前，俱行八
拜礼毕，候上服皮弁服，皇后亦具服，各陞座。赞引女
官引诣前，就拜位，行八拜礼毕，各回宫。　又按《明会
典》：“皇嫔冠服，嘉靖十年定，冠用九翟，次皇妃之凤大
衫，鞠衣如皇妃制。圭用，次玉谷。”文册用银、少杀于皇
妃五分之一、以金饰之。

嘉靖十三年春正月癸卯，册僖嫔沈氏为“宸妃”，丽嫔
阎氏为“丽妃。”

按：《大政纪》云云。

嘉靖十四年，从夏言请，补选嫔御。

按《大政纪》：嘉靖十四年冬十月夏言“请慎选贤淑补
嫔御，以广储嗣，乞命夫人女官出诸王馆选择”，从之。
嘉靖十五年，册立诸妃嫔。

按《大政纪》：“嘉靖十五年九月庚申，册二贵妃沈氏、王
氏，三妃江氏、陈氏、王氏，四嫔余氏、徐氏、王氏、卢氏。
嘉靖十九年，定进封妃嫔之仪。”

按《明会典》，“嘉靖十九年，进封妃嫔俱同日。皇贵妃用
金册金宝，妃嫔无宝，止用镀金银册。锦衣卫设仪仗，
如朔望仪。”是日寅刻，上具常服，告于皇祖，分遣文武
大臣告于列圣宗庙。太常寺备香帛脯醢酒果，翰林
院撰告文。告庙毕，上具皮弁服，御华盖殿，行礼俱如
常仪。

### 穆宗隆庆元年正月册李氏为贵妃

按：《明通纪》云云。

### 光宗泰昌元年谕封李选侍为贵妃后不果行

按《明通纪》：泰昌元年八月二十六日，上御东暖阁，谕
封选侍，且谕速封。礼臣孙如游奏曰：“臣等面睹天颜，
耳聆天语，惓惓圣意，惟以选侍保震器国本为重，臣
等自当仰体。但臣部前奉圣谕，上‘孝端贞恪庄惠仁
明媲天毓圣显皇后，孝靖温懿敬让贞慈参天育圣
皇太后尊谥，加封恭靖端懿温惠郭元妃，昭肃恭和
章懿王才人为皇后，皆未经告竣。若论先后次序，宜
俟《四大礼》既举之后。若论皇储之保护，关系甚钜，而
抚育慈爱，厥功之懋，已明谕中外。则选侍之封，惟恐
其不早，即从该监之请，亦未为不可’。”上曰：“著照该监
原择。九月初六日举行。”二十九日，上再召辅臣方从
哲等十三员于乾清宫。诸臣问安毕，上仍谕册立皇
贵妃。从哲等对以册储原卜，期宜移近，蚤竣吉典，以
慰圣怀。九月乙亥朔，帝崩。礼部钦奉圣谕，择初六日
册封皇贵妃李氏，奉令旨：著该监照，择九月初六日举行。丁丑，礼部进《册封皇贵妃仪注》，并启九月初六
日辰刻，皇长子即皇帝位，二礼难以并举，合将册封
吉期另行选择。奉令旨：“另议具奏。”

### 熹宗天启元年正月初二日穆庙奇妃叶氏薨丧礼命照淑妃秦氏例行四月二十七日册封王氏为良妃段氏为纯妃命礼臣具仪进呈

按：《明通纪》云云。

天启二年七月，择二十四日卯时，册封范氏为“慧妃。”
十一月乙卯，礼部接出圣旨，“光庙选侍刘氏封为贞
靖贤妃。”十二月丙辰，册封光庙庄妃，大学士何宗彦
捧册。

按：《明通纪》云云。

天启四年，册封选侍傅氏为懿妃，李氏为康妃。
按《明通纪》：“天启四年六月，上欲议封光庙选侍傅氏、
李氏。礼臣林尧俞奏谓：皇大妹婚期已近，皇八妹婚
期尚远，选侍李氏似不宜封。况当皇上登极之初，移
宫之际，议论纷纭。封号一节，宜俟皇八妹选婚之日
另议，无庸汲汲为也。惟具选侍傅氏封号上请。”上不
听，命一并举行。七月，命大学士顾秉谦、朱延禧捧册
封光庙选侍傅氏为“懿妃”、李氏为“康妃。”

### 皇清